|  |
| --- |
| Številka: 511-7/2024/13 |
| Ljubljana, 25. 3. 2024 |
| GENERALNI SEKRETARIAT VLADE REPUBLIKE SLOVENIJEGp.gs@gov.si |

|  |
| --- |
| **ZADEVA: Kandidatura Republike Slovenije za članstvo v Izvršnem svetu Svetovne turistične organizacije (UN Tourism) za obdobje 2025-2029 – predlog za obravnavo** |
| 1. Predlog sklepa vlade: |
| Na podlagi prvega odstavka 2. člena in šestega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10-ZUKN, 8/12, 21/13, 47/13-ZDU-1G, 65/14, 55/17 in 163/22) je Vlada Republike Slovenije na …. seji dne …. pod točko …. sprejela naslednji SKLEP:1. Vlada Republike Slovenije soglaša s kandidaturo Republike Slovenije za članstvo v Izvršnem svetu Svetovne turistične organizacije (UN Tourism) za obdobje 2025 – 2029.
2. Vlada Republike Slovenije pooblašča Ministrstvo za gospodarstvo, turizem in šport ter Ministrstvo za zunanje in evropske zadeve, da kandidaturo najavita v ustreznih forumih ter izvedeta potrebne aktivnosti za pridobivanje podpore kandidaturi.

 Barbara Kolenko Helbl  GENERALNA SEKRETARKAPrilogi:* Obrazložitev kandidature Republike Slovenije za članstvo v Izvršnem svetu Svetovne turistične organizacije (UN Tourism) za obdobje 2025 – 2029,
* Dopis MZEZ: Mnenje MZEZ glede kandidature Republike Slovenije za članstvo v Izvršnem svetu Svetovne turistične organizacije

Sklep prejmejo:- Ministrstvo za gospodarsko, turizem in šport,- Ministrstvo za zunanje in evropske zadeve,- Generalni sekretariat Vlade RS. |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
|  / |
| **3.a Osebe, odgovorne za strokovno pripravo in usklajenost gradiva:** |
| Dubravka Kalin, generalna direktorica Direktorata za turizem, Ministrstvo za gospodarstvo, turizem in šport mag. Irena Milinković, sekretarka, Direktorat za turizem, Ministrstvo za gospodarstvo, turizem in šport  |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| / |
| **4. Predstavniki vlade, ki bodo sodelovali pri delu državnega zbora:** |
| **/** |
| 5. Kratek povzetek gradiva: |
| Ministrstvo za gospodarstvo, turizem in šport se zavzema za aktivnejšo vlogo Slovenije v Svetovni turistični organizaciji, ki se od januarja 2024 imenuje UN Tourism. To je možno doseči s članstvom v Izvršnem svetu te organizacije.Interes Republike Slovenije za članstvo v Izvršnem svetu UN Tourism je neposredna vloga pri kreiranju predlogov odločitev, ki jih sprejema Generalna skupščina in sodelovanje pri drugih pomembnih nalogah, ki so v domeni Izvršnega sveta; soodločanje o pomembnih aktualnih vsebinah, ki pomembno vplivajo tudi na razvoj turističnega sektorja v Sloveniji. Mandat članstva v Izvršnem svetu je štirileten. |
| 6. Presoja posledic za: |
| a) | javnofinančna sredstva nad 40.000 EUR v tekočem in naslednjih treh letih | NE |
| b) | usklajenost slovenskega pravnega reda s pravnim redom Evropske unije | NE |
| c) | administrativne posledice | NE |
| č) | gospodarstvo, zlasti mala in srednja podjetja ter konkurenčnost podjetij | NE |
| d) | okolje, vključno s prostorskimi in varstvenimi vidiki | NE |
| e) | socialno področje | NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in

mednarodnih organizacij | NE |
| 7.a Predstavitev ocene finančnih posledic nad 40.000 EUR:/ |
| 7.b Predstavitev ocene finančnih posledic pod 40.000 EUR:Članstvo v Izvršnem svetu je brezplačno in ne prinaša finančnih obveznosti. |
| 8. Predstavitev sodelovanja z združenji občin: |
| Vsebina predloženega gradiva vpliva na:* pristojnost občin,
* delovanje občin,
* financiranje občin
 | NE |
| Gradivo (predpis) je bilo poslano v mnenje: * Skupnosti občin Slovenije SOS: NE
* Združenju občin Slovenije ZOS: NE
* Združenju mestnih občin Slovenije ZMOS: NE

Predlogi in pripombe združenj so bili upoštevani:* v celoti,
* večinoma,
* delno,
* niso bili upoštevani.

Bistveni predlogi in pripombe, ki niso bili upoštevani. |  |
| **9. Predstavitev sodelovanja javnosti:** | NE |
| Skladno s sedmim odstavkom 9. člena Poslovnika Vlade Republike Slovenije (Uradni list RS, št. 43/01, 23/02 – popr., 54/03, 103/03, 114/04, 26/06, 21/07, 32/10, 73/10, 95/11, 64/12, 10/14, 164/20, 35/21, 51/21 in 114/21) sodelovanje javnosti pri sprejemu predloga sklepa ni potrebno. | NE |
| **10. Pri pripravi gradiva so bile upoštevane zahteve iz Resolucije o normativni dejavnosti:** | NE |
| **11. Gradivo je uvrščeno v delovni program vlade:** | NE |

Matjaž Han

minister

**Obrazložitev**

**Kandidatura Republike Slovenije za članstvo v Izvršnem svetu Svetovne turistične organizacije (UN Tourism) v letih 2025 - 2029**

1. **Splošno o Svetovni turistični organizaciji (UN Tourism)**

Svetovna turistična organizacija (od januarja 2024 naprej se imenuje UN Tourism, v nadaljevanju: UN Tourism) je vodilna mednarodna organizacija za področje turizma. Od 23. decembra 2004 je specializirana agencija Organizacije združenih narodov, kar postavlja mednarodni turizem na vrh lestvice prioritet Organizacije združenih narodov. Sedež ima v Madridu v Španiji. UN Tourism si prizadeva postaviti turizem kot politično prednostno nalogo, skrbi za spodbujanje odgovornega turizma, spodbujanje dviga kakovosti turističnih proizvodov in storitev, ohranjanje splošne varnosti in varstva turistov kot potrošnikov, izvajanje etičnega kodeksa v turizmu, krepitev mednarodnega sodelovanja in razumevanja, odpravljanja revščine s pomočjo turizma v nerazvitih državah, izvajanje globalnih tržnih raziskav in globalno komuniciranje z javnostmi ter oblikovanje temeljnih smernic, priporočil in usmeritev vladam držav članic in turističnemu sektorju pri njegovem strateškem razvojnem načrtovanju in za doseganje 17 ciljev trajnostnega razvoja (SDG).

Za uresničitev vizije upravljanja delo UN Tourism temelji na petih različnih stebrih:

* razvoj pametnega turizma s spodbujanjem inovacij in vodenjem digitalne preobrazbe sektorja;
* povečanje konkurenčnosti turizma na vseh ravneh s spodbujanjem naložb in spodbujanjem podjetništva;
* ustvarjanje več in boljših delovnih mest ter zagotavljanje ustreznega usposabljanja;
* krepitev odpornosti in spodbujanje varnega in nemotenega potovanja; in
* izkoriščanje edinstvenega potenciala turizma za zaščito kulturne in naravne dediščine ter ekonomsko in socialno podporo skupnostim.

Članstvo UN Tourism vključuje 160 držav članic, 6 povezanih in več kot 500 pridruženih članic, ki predstavljajo zasebni sektor, izobraževalne ustanove, turistična združenja in lokalne turistične organizacije.

**Organi upravljanja UN Tourism so:**

* Najvišji organ upravljanja predstavlja **Generalna skupščina**. Udeležijo se je delegati držav članic na najvišjem nivoju. Sestaja se vsaki dve leti, da potrdi proračun in program dela ter razpravlja o temah, ki so ključnega pomena za turistični sektor. Vsaka štiri leta izvoli generalnega sekretarja.
* **Izvršni svet** (v nadaljevanju: IS) je upravni odbor UN Tourism, odgovoren za to, da organizacija opravlja svoje delo v okviru proračuna. Sestaja se najmanj dvakrat letno, sestavljajo pa ga člani, ki jih izvoli Generalna skupščina v razmerju eden za vsakih pet polnopravnih članov. Regija Evropa ima na voljo 4 sedeže v IS.
* **Sekretariat,** ki ga vodi generalni sekretar Zurab Pololikashvili iz Gruzije, ki vodi 152 zaposlenih na sedežu UN Tourism v Madridu. Odgovorni so za izvajanje programa organizacije.
* **Regionalne komisije** za posamezna območja. UN Tourism ima šest regionalnih komisij – za Afriko, Ameriki, Vzhodno Azijo in Pacifik, Evropo, Bližnji vzhod in Južno Azijo. Komisije se sestajajo najmanj enkrat letno, v letu zasedanja Generalne skupščine pa dvakrat.
* **Odbori:** za proračun in finance, programski odbor, za statistiko in satelitske račune za turizem, za turizem in konkurenčnost, za turizem in trajnost, svetovni odbor za etiko v turizmu in odbor za pregled vlog za pridruženo članstvo.
1. **Sodelovanje Republike Slovenije z UN Tourism in koristi od članstva**

Republika Slovenija je na podlagi Akta o potrditvi nasledstva glede konvencij, statutov in drugih mednarodnih sporazumov, ki predstavljajo akt o ustanovitvi mednarodnih organizacij (Uradni list RS-MP, št. 15/92) z deponiranjem pristopne izjave dne 28. septembra 1993 postala članica Svetovne turistične organizacije. Aktivno sodeluje pri oblikovanju in izvedbi programa dela organizacije ter sodeluje na pomembnih dogodkih, kot so: zasedanja Generalne skupščine, zasedanja komisije za Evropo, konference, seminarji, projekti. Sodeluje tudi v posameznih delovnih skupinah.

* V maju 2007 je bila Slovenija gostiteljica zasedanja komisije za Evropo (Bled).
* Slovenija je predsedovala komisiji za Evropo v letih 2009 – 2011.
* Na povabilo Ministrstva za gospodarstvo je leta 2009 prišel na prvi uradni obisk v Republiko Slovenijo generalni sekretar organizacije Taleb Rifai, ki se je ob tej priložnosti sestal s predsednikom Vlade Republike Slovenije in predsednikom države. Prav tako je bil ključni govornik na Slovenskem turističnem forumu 2009.
* Vsako leto v okviru Strateškega foruma Bled na turističnem panelu sodeluje visok predstavnik UN Tourism, pred leti tudi sam generalni sekretar.
* Več let je predstavnica Slovenije bila članica Svetovnega odbora za etiko v turizmu.
* Na povabilo resornega ministrstva so se turistični ponudniki odzvali in podpisali Globalni etični kodeks v turizmu.

Z aktivnim članstvom v UN Tourism Republika Slovenija potrjuje status razvite turistične države. Aktivno sodelovanje na zasedanjih, dogodkih in delovnih skupinah omogoča dvig prepoznavnosti in ugleda države. Slovenija je pridobila status države, ki je uspešna na področju trajnostnega razvoja turizma in je primer dobre prakse na tem področju. Vodenje pomembnih funkcij organizacije, kot je bilo predsedovanje komisiji za Evropo, je še posebej izpostavilo državo na področju razvoja turizma in aktivnosti, ki jih Vlada Republike Slovenije izvaja v podporo turistični dejavnosti.

Na številnih dogodkih v organizaciji UN Tourism se države seznanijo z najnovejšimi trendi razvoja turizma, hkrati pa pod vodstvom te najpomembnejše globalne organizacije s področja turizma tudi tvorno sodelujejo pri iskanju rešitev za razvojne probleme, ki jih vsaka država posamezno ne more uspešno reševati. Kot posebna agencija Združenih narodov, ki sklepa globalna partnerstva s pomembnimi vladnimi in nevladnimi organizacijami, je UN Tourism še posebej uspešna pri obravnavi in reševanju ključnih razvojnih tem, ki neposredno vplivajo na razvoj turizma v državah članicah.

Področje sodelovanja in koordinacije med Republiko Slovenijo in UN Tourism pokriva Direktorat za turizem pri Ministrstvu za gospodarstvo, turizem in šport, ki koordinira in usklajuje zadeve s področja sodelovanja s to organizacijo tudi z Ministrstvom za zunanje in evropske zadeve.

1. **Izvršni svet UN Tourism**

Izvršni svet je vodilni organ UN Tourism, ki je odgovoren za izvedbo programa dela organizacije v skladu s sprejetim proračunom. Sestavlja ga 34 članic in Španija, ki ima stalno članstvo, skupno torej 35 članic. Predstavniki pridruženih in sodelujočih (zasebni sektor) članic sodelujejo na sestankih IS kot opazovalci.

Člani IS so polnopravne članice UN Tourism, ki jih med svojimi člani izvolijo posamezne regionalne komisije ter dokončno potrdijo na Generalni skupščini v razmerju ena članica na vsakih pet članic ob upoštevanju doseganja pravične in nepristranske geografske razporeditve. Članstvo je **štiriletno**. Vsaki dve leti na Generalni skupščini izvolijo eno polovico članstva IS. Tako se vsaki dve leti menja polovica članov IS. **Naslednje volitve v IS bodo leta 2025** v okviru regionalnih komisij, potrditev članov pa bo sledila v okviru Generalne skupščine organizacije, ki bo v Savdski Arabiji.

Naloge IS UN Tourism so:

* izvajanje ukrepov za implementacijo odločitev in priporočil Generalne skupščine in poročanje o tem generalni skupščini;
* prejem poročil generalnega sekretarja o dejavnostih organizacije;
* predložitev predlogov Generalni skupščini;
* pregled programa dela UN Tourism, ki ga pripravi generalni sekretar, preden se predloži Generalni skupščini;
* predložitev poročila in priporočila o računovodskih izkazih in proračunskih ocenah organizacije;
* ustanovitev katerih koli pomožnih organov, ki jih lahko zahteva izvedba lastnih aktivnosti;
* opravljanje dodatnih funkcij, ki jih lahko dodeli Generalna skupščina.

Za področje Evrope bo ob volitvah v IS v letu 2025 na **voljo 5 sedežev.** Izteče se namreč mandat naslednjim članicam:Armenija, Azerbajdžan, Grčija, Gruzija in Hrvaška.

Mandat novoizvoljenih članic IS bo trajal od 2025 do 2029 (prične se z zasedanjem IS po zasedanju Generalne skupščine jeseni 2025 in traja do in vključno z zasedanjem IS pred Generalno skupščino v letu 2029).

1. **Kandidatura Republike Slovenije za članstvo v Izvršnem svetu UN Tourism**

Na Ministrstvu za gospodarstvo, turizem in šport se zavzemamo za aktivnejšo vlogo Slovenije v tej organizaciji. Republika Slovenija doslej še ni bila članica IS UN Tourism.

Interes Republike Slovenije za članstvo v IS UN Tourism je neposredna vloga pri kreiranju predlogov odločitev, ki jih sprejema Generalna skupščina in sodelovanje pri drugih pomembnih nalogah, ki so v domeni IS; soodločanje o pomembnih aktualnih vsebinah, ki pomembno vplivajo tudi na razvoj turističnega sektorja v Sloveniji.

Z aktivnejšo vlogo v tej najpomembnejši mednarodni organizaciji za področje turizma si obetamo boljšo zastopanost interesov Republike Slovenije na področju turizma v mednarodnem prostoru ter dvig prepoznavnosti države kot pomembne turistične destinacije v evropskem in svetovnem merilu.

Ministrstvo za gospodarstvo, turizem in šport bo kot pristojno ministrstvo za sodelovanje z UN Tourism v primeru izvolitve Republike Slovenije v IS tako vsebinsko kot z redno prisotnostjo na zasedanjih IS zagotovilo aktivno sodelovanje Republike Slovenije. Preučilo bo gradiva in pripravilo predloge stališč in usmeritev za obravnavo.

Ministrstvo za gospodarstvo, turizem in šport se bo aktivno angažiralo za zagotovitev podpore kandidaturi. Ministrstvo za zunanje in evropske zadeve bo s pomočjo mreže diplomatskih predstavništev v tujini opravilo potrebne aktivnosti za najavo kandidature Slovenije. Pridobivanje podpore držav članic se bo izvajalo z medsebojnim sodelovanjem obeh resornih ministrstev. Fokus iskanja podpor bodo države članice regije Evropa v UN Tourism.

Izvajanje nalog morebitnega članstva bo vsebinsko in logistično v pristojnosti Ministrstva za gospodarstvo, turizem in šport.

1. **Seznam obstoječih držav članic v Izvršnem svetu UN Tourism**

|  |  |  |
| --- | --- | --- |
| **Zap.št.** | **Država članica** | **Članstvo (do leta)** |
| 1 | Argentina | 2025 |
| **2** | **Armenija** | **2025** |
| **3** | **Azerbajdžan** | **2025** |
| 4 | Bahrajn | 2025 |
| **5** | **Bolgarija** | **2027** |
| 6 | Brazilija | 2025 |
| **7** | **Češka** | **2027** |
| 8 | Demokratska republika Kongo | 2027 |
| 9 | Dominikanska republika | 2025 |
| 10 | Gana | 2027 |
| **11** | **Grčija** | **2025** |
| **12** | **Gruzija** | **2025** |
| **13** | **Hrvaška** | **2025** |
| 14 | Indija  | 2025 |
| 15 | Indonezija | 2027 |
| 16 | Iran (Islamska republika) | 2025 |
| **17** | **Italija** | **2027** |
| 18 | Jamajka | 2027 |
| 19 | Japonska | 2027 |
| 20 | Južna Afrika | 2025 |
| 21 | Kapverdski otoki | 2025 |
| 22 | Kolumbija | 2027 |
| 23 | Kitajska | 2027 |
| **24** | **Litva** | **2027** |
| 25 | Maroko | 2025 |
| 26 | Mozambik | 2025 |
| 27 | Namibija | 2027 |
| 28 | Nigerija | 2027 |
| 29 | Republika Koreja | 2027 |
| 30 | Ruanda | 2027 |
| 31 | Savdska Arabija | 2027 |
| 32 | Španija | Stalna država članica |
| 33 | Zambija  | 2025 |
| 34 | Združeni Arabski Emirati | 2025 |
| 35 | Združena republika Tanzanija | 2027 |